NITRA. Okresný súd v Nitre dnes začal obnovené pojednávanie s údajným pedofilom, ktorý mal podľa obžaloby na jar v roku 2007 zneužívať troch chlapcov vo veku 14, 15 a 17 rokov. Senát začiatkom februára bývalého prednostu železničnej stanice odsúdil na viac ako deväť rokov väzenia, Krajský súd v Nitre však rozsudok zrušil a prípad vrátil prvostupňovému súdu. ČTK o tom informovala hovorkyňa súdu Zuzana Michalová.
Muž sa k väčšine skutkov priznal hneď po začiatku procesu. Odmietol však, že by sa dopustil sexuálneho násilia, za ktoré mu podľa Trestného zákona hrozil až desaťročný trest.
Podľa obhajoby nie je chlapec, ktorý prednostu usvedčil zo sexuálneho násilia, dôveryhodný. Pojednávanie dnes odročili a súd nariadil na 13. mája rekonštrukciu prípadu priamo v kancelárii na železničnej stanici, kde mal bývalý prednosta chlapca nútiť k orálnemu sexu.
Prokuratúra viní Karola K. z toho, že násilím žiadal orálny sex od 18-ročného Petra J., ktorý k nemu dobrovoľne chodil do kancelárskych priestorov stanice spolu s ďalšími dvoma mladíkmi, 14-ročným Jurajom B. a 16-ročným Dávidom V. Prednosta tento trestný čin, teda sexuálne násilie, popiera, k ostatným skutkom sa priznal. Obhajoba poukazuje na to, že okresný súd ho odsúdil len na základe výpovede Petra J. Morálny profil mladíka je pritom veľmi pochybný – dvakrát bol súdený za krádež a v súčasnosti je trestne stíhaný za vydieranie a pokus o vraždu. Nedokončil štúdium na strednom odbornom učilišti, odkiaľ ho vyhodili pre vyše 600 neospravedlnených hodín. Od prednostu niekoľkokrát pýtal peniaze, tvrdí obhajoba.
Dnes na súde mladík vypovedal k udalostiam z 3. marca 2008, kedy podľa obžaloby prišlo k sexuálnemu násiliu. V kancelárii prednostu si vraj pozeral erotické fotografie a neskôr aj gay porno a pritom sa sám sexuálne uspokojoval. Keď to videl obžalovaný, začal ho údajne hladkať a prišlo k orálnemu styku. Peter J. tvrdí, že to nechcel a odťahoval sa na stoličke, ale poddal sa, pretože prednosta bol silnejší. Na mnohé detaily a okolnosti si však už nepamätal. Obžalovaný vyhlásil, že svedok klame a celú historku si vymyslel. "Keď som videl, čo robí, capol som ho zozadu po hlave a povedal vypadni odtiaľto, nikto ti toto tu nedovolil, to bolo všetko," tvrdí prednosta. Nakoľko v ich výpovediach boli výrazné rozpory, nariadil sudca konfrontáciu – obžalovaný a poškodený sa postavili oproti sebe a do očí si povedali, ako to z ich pohľadu bolo. Ani toto však viac svetla do prípadu nevnieslo. Senát preto nariadil vykonanie vyšetrovacieho pokusu 13. mája priamo v priestoroch železničnej stanice v Lužiankach.
K 54-ročnému prednostovi chodili chlapci od jari 2007 do marca 2008 v čase vyučovania. Karol K. im na počítači tlačil ospravedlnenky. V jeho kancelárii si prezerali pornografické obrázky, na ktorých boli aj neplnoleté osoby. Pritom sa sexuálne uspokojovali. Nezriedka boli aj pod vplyvom alkoholu či omamných látok. Juraj B. a Peter J. figurujú aj v ďalších dvoch sexuálnych prípadoch, v ktorých figuruje 49-ročný majiteľ realitnej kancelárie v centre Nitry Oliver J. a 58-ročný bývalý zamestnanec Slovenskej poľnohospodárskej univerzity Tibor D. Toho Juraj B. vinil zo sexuálneho násilia, nedávno však toto obvinenie stiahol.